আকাশের কোলে ঈদের বাঁকা চাঁদ। জোসনার ঝিলিকে মনটাও নেচে ওঠে আনন্দে থৈ থৈ করে। রোজার শেষে এলো ঈদ। ঈদ এলো খুশির খবর নিয়ে। এ খুশি পবিত্রতার। এ আনন্দ নির্মল ও পরিশুদ্ধতার। একটি মাস রোজা রেখে মনটা পবিত্র হয়েছে। আমলনামা হয়েছে পাপমুক্ত। ঝক্ঝকে তক্তকে সবুজ স্বপ্নগুলো শাদা পায়রার মতো পাখা মেলে উড়ে যাচ্ছে দিগন্তের শেষ সীমানায়। চারিদিকে শুধু বিশুদ্ধ বাতাসের দোল। শরীরের ভাঁজে ভাঁজে তাই বিশুদ্ধতার ঢেউ। মনের নীল সাগরপাড়ে গাঙচিলের ওড়াউড়ি। রোজার ক্লান্তি ঝেড়ে ফেলে মজার মজার খাবার গ্রহণ, নতুন নতুন জামা কাপড়ের সমাহার। চারিদিকে ফুলের মতো পবিত্র মুখের সুন্দর হাসি। তাকবির ধ্বনিত হচ্ছে ‘আল্লাহু আকবার আল্লাহু আকবার, লা ইলাহা ইল্লাল্লাহু আল্লাহু আকবার আল্লাহু আকবার অলিল্লাহিল হাম্দ।’ চারিদিকে যেন থৈ থৈ আনন্দ। ‘আহা কি আনন্দ আকাশে বাতাসে’।